VEGA præsenterer  
**Ungt, fremadstormende hiphop-talent mikser rap og synthesizer i Lille VEGA***Når svenskfødte Yung Lean indspiller musik og optræder, er det med følgeskab af resten af hans label, Sad Boys. Hans karriere tog for alvor fart i 2013, og han har netop udgivet sit første fuldlængde album*, *som du kan opleve live i Lille VEGA den 13. februar næste år.*

Bag kunstnernavnet [Yung Lean](https://www.facebook.com/arizonaicedoutboys) finder man rapperen Jonatan Leandoer Håstad. Når han er i studiet og optræder live, er det altid sammen med vennerne i Sad Boys, som er navnet på hans pladeselskab. Sad Boys består udover Yung Lean af Yung Sherman og Yung Gud, som producerer og laver beatsene til Yung Leans tekster. De er inspireret af kunstnere som Lil’ B, Future og Main Attrakionz.

**Melankolsk og elektronisk hiphop**  
Yung Lean har lavet musik siden 2011, men han fik først for alvor offentlighedens opmærksomhed i 2013 med musikvideoen til nummeret ”[Ginseng Strip 2002](https://www.youtube.com/watch?v=vrQWhFysPKY)”, som gik viralt og har næsten tre millioner views på YouTube.  
  
Og Yung Lean kan noget særligt, for hans lyd adskiller sig fra traditionel hiphop. Hans stil er blevet kaldt ”slack rap”, og hans univers er melankolsk og melodiøst, mens hans flow er tilbagelænet i et elektronisk trap-setup med autotune, samplere og synthesizer, der lægger bunden for hans dybe vokal. Teksterne handler om videospil, stoffer, produkter som Arizona Iced Tea og Bacardi samt film som Star Wars, Ghostbusters og Harry Potter. Hans legende tilgang til musik og tekster kan minde om en svensk pendant til Kidd.   
  
**Værd at holde øje med**  
Tidligere i år florerede den unge svensker på XXL Magazines liste over 15 europæiske rappere, man bør kende, mens Vibe havde hans mixtape, *Unknown Dead 2002,* fra 2013 med på listen over 10 mest oversete debut rap-mixtapes i 2013. Det kan altså tyde på, at vi kommer til at høre meget mere til Yung Lean i fremtiden. I september i år udgav han sit første fuldlængde album med titlen *Unknown Memory,* bestående af 13 numre inklusiv et track featuring den amerikanske Travi$ Scott.

Yung Leans unikke elektroniske hiphop er værd at holde øje med, og den 13. februar kan han opleves live i selskab med resten af Sad Boys, når han indhyller Lille VEGA i sit melankolske og tilbagelænede flow.   
  
**Efterfest med Oh Boy!**  
Efter koncerten kommer den populære københavnske hiphop-dj [Oh Boy!](https://da-dk.facebook.com/pages/Oh-Boy/242963449084930) og spiller op til fest, så der er god grund til blive hængende og nyde, at det er fredag.

**Info om koncerten**  
Yung Lean & Sad Boys (S)  
Fredag den 13. februar 2015, kl. 22  
Lille VEGA, Enghavevej 40, 1674 Kbh. V  
160 kr. + gebyr  
Forsalget starter torsdag den 6. november via VEGAs hjemmeside og Billenet.  
[Læs mere om koncerten og køb billet her](http://vega.dk/arrangementer/tung-lean-sadboys-15882.html).